CBG วิ่งแรง 8% จ่อประกาศกำไร Q2 โตสนั่นสวน “โควิด-19”
CBG วิ่งแรง 8% จ่อประกาศกำไร Q2 โตสนั่นสวน "โควิด-19" 
CBG วิ่งแรง 8% จ่อประกาศกำไร Q2 โตสนั่นสวน "โควิด-19"
29 ก.ค. 2563

ผู้สื่อข่าวรายงานว่า ราคาหุ้น บริษัท คาราบาวกรุ๊ป จำกัด (มหาชน) หรือ CBG ล่าสุด ณ เวลา 12.13 น. อยู่ที่ 127.50 บาท บวก 9.50 บาท หรือ 8.05% สูงสุดที่ 129 บาท ต่ำสุดที่ 118.50 บาท ด้วยมูลค่าซื้อขาย 1.18 พันล้านบาท 
โดย บล.เอเชีย เวลท์ แนะนำ “ซื้อ” CBG ราคาเป้าหมาย 144 บาท/หุ้น คาดว่ากำไรสุทธิไตรมาส 2/2563 อยู่ที่ 817 ล้านบาท เพิ่มขึ้น 48% จากช่วงเดียวกันเมื่อปีก่อน และ 2% จากไตรมาสก่อน โดยคาดว่ามีรายได้รวมอยู่ที่ 4,142 ล้านบาท เพิ่มขึ้น 10% จากช่วงเดียวกันเมื่อปีก่อน  และเพิ่มขึ้น 2% จากไตรมาสก่อน
ทั้งนี้ คาดว่ารายได้จากเครื่องดื่มชูกำลังลดลงจากกำลังซื้อในประเทศที่ชะลอตัว แต่ถูกชดเชยด้วยรายได้จากต่างประเทศที่คาดว่าจะสูงขึ้น โดยเฉพาะกลุ่ม CLMV ขณะที่คาดอัตรากำไรขั้นต้นไตรมาส 2/2563 อยู่ที่ 42.4% ทรงตัวจากไตรมาส 1/2563 เชื่อว่าบริษัทยังสามารถรักษาอัตราการทำกำไรในระดับสูงได้ จากผลิตภัณฑ์ C+Lock ที่มีอัตรากำไรสูง และคาดอัตราค่าใช้จ่ายในการดำเนินงานต่อยอดขายอยู่ที่ 17.8%
โดย ปรับประมาณการกำไรสุทธิปี 2563 และ 2564 ขึ้น 19% และ 22% ตามลำดับจากประมาณการเดิม เป็น 3,322 ล้านบาท และ 3,791 ล้านบาท และปรับประมาณการรายได้รวมปี 2563 และ 2564 เป็น 16,618 ล้านบาท และ 18,661 ล้านบาท จากประมาณการเดิม หรือเพิ่มขึ้น 4% และ 7% ตามลำดับ
ทั้งนี้ คาดแนวโน้มผลประกอบการครึ่งปีหลังของปี 63 ยังเติบโตต่อเนื่อง จากการส่งออกไปยังต่างประเทศ โดยเดือน มิ.ย. 63 ที่ผ่านมา บริษัทเปิดตัวผลิตภัณฑ์ C+Lock รสส้ม ซึ่งเป็นรสชาติใหม่ เพื่อเพิ่มความหลากหลายให้กับสินค้า ทั้งนี้บริษัทคาดเป้ายอดขาย C+Lock ปี 2563 มากกว่า 100 ล้านขวด โดยมีแผนที่จะส่งออกไปยังต่างประเทศในช่วงไตรมาส 3/2563 เชื่อว่าสินค้าจะยังได้รับการตอบรับที่ดีจากผู้บริโภค เนื่องจากปัจจุบันผู้บริโภคหันมาใส่ใจสุขภาพมากยิ่งขึ้น โดยมีปัจจัยหนุนจากการแพร่ระบาดของ COVID-19 ส่งผลให้ตลาดเครื่องดื่ม Functional Drink ยังคงเติบโต
โดย แนะนำ “ซื้อ” เชื่อว่าธุรกิจ CBG จะยังเติบโต หนุนจากรายได้จากต่างประเทศ ที่มีแนวโน้มเติบโตต่อเนื่อง รวมถึงอัตรากำไรขั้นต้นที่อยู่ในระดับสูง ทั้งนี้ ปรับไปใช้ราคาเป้าหมายปี 2564 ได้ราคาเหมาะสมที่ 144.00 บาท (เดิม 105.00 บาท) อิง PER ที่ 38 เท่า